જેવી પાર્ષદી ઘરની બહાર નીકળી તેની પાછળ તેની નાની દીકરી દોડી .મમ્મી હૂઁ અજય સાથે રમવા જાઊ મમ્મીએ ડોકું ધુણાવી હા પાડી.અને હીરલ ઘરની બાજુમાં આવેલા ગેરેજ તરફ દોડી.એ ગેરેજ એટલે અજયનું ઘર.એ એનાં પપ્પા મમ્મી સાથે ત્યાં રહેતો હતો.એ હમેશા હીરલ સાથે રમ્યા કરતો.અને બંને જણાં એકબીજાને ભરપૂર કંપની આપતા જ્યારે એમનાં ઘરે કોઈ ન હોય! હીરલ કહે,’ચાલને આપણે ઘરઘર રમીએ! અજય દોડીને ખાટલા પર બેસી જતો. ‘ચાલ આવીજા. તું મમ્મી ને હૂઁ પપ્પા .આજેતો મારે દહીંવડા ખાવા છે હીરા,મસ્ત બનાવ હોંકે! અને હીરલ કહેતી ‘અજય મને એ નહીં આવડે. ચાલને આપણે હોટેલમાં જઈએ ત્યાં જઈને ખાશું તું દહીંવડા ખાજે હૂઁ તો પાણીપુરી જ ખાઈશ. પછી બંને એ નાનકડી રૂમનાં એક કોર્નરમાં બે નાનાં સ્ટૂલ લઈને બેસી જતાં.’એ દો પ્લેટ લાઓ! દહીવડા ઔર પાણીપુરી!અને બંને પ્રેમથી એકબીજાને ખવડાવતા અને પછી પેટ પકડીને હસતાં . બસ આમ રમતા રમતા ક્યારે મોટા થઈ ગયા,ક્યારે પ્રેમમાં પડી ગયાએમને ખબર પણ ન પડી.હીરલનું નામ એટલેજ આવું પાડ્યું હતું કારણકે તેની આંખોમાં હીરા જેવી ચમક હતી. આમ તો તે ખુબજ શ્યામજ કહેવાય એવી હતી.